**DĖL ROKIŠKIO RAJONO SAVIVALDYBĖS STRATEGINIO PLANAVIMO ORGANIZAVIMO TVARKOS APRAŠO PATVIRTINIMO**

2021 m. lapkričio 26 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 103 straipsnio 5 dalimi ir 18 straipsnio 1 dalimi, Lietuvos Respublikos strateginio valdymo įstatymo 12 straipsnio 1 dalimi, Strateginio valdymo metodika, patvirtinta Lietuvos Respublikos Vyriausybės 2021 m. balandžio 28 d. nutarimu Nr. 292 „Dėl Lietuvos Respublikos strateginio valdymo įstatymo, Lietuvos Respublikos regioninės plėtros įstatymo 4 straipsnio 3 ir 5 dalių, 7 straipsnio 1 ir 4 dalių ir Lietuvos Respublikos biudžeto sandaros įstatymo 141 straipsnio 3 dalies įgyvendinimo“, Rokiškio rajono savivaldybės taryba n u s p r e n d ž i a:

1. Patvirtinti Rokiškio rajono savivaldybės strateginio planavimo organizavimo tvarkos aprašą (pridedama).

2. Pripažinti netekusiu galios Rokiškio rajono savivaldybės tarybos 2016 m. vasario 19 d. sprendimą Nr. TS-21 „Dėl Rokiškio rajono savivaldybės strateginio planavimo organizavimo tvarkos aprašo patvirtinimo“.

3. Skelbti šį sprendimą Teisės aktų registre ir Rokiškio rajono savivaldybės interneto svetainėje.

Savivaldybės meras Ramūnas Godeliauskas

Agnė Grizevičiūtė

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL ROKIŠKIO RAJONO SAVIVALDYBĖS STRATEGINIO PLANAVIMO ORGANIZAVIMO TVARKOS APRAŠO PATVIRTINIMO“ AIŠKINAMASIS RAŠTAS**

**Sprendimo projekto tikslai ir uždaviniai.**

Sprendimo projekto tikslas ir uždaviniai – patvirtinti Rokiškio rajono savivaldybės strateginio planavimo organizavimo tvarkos aprašą (toliau – Aprašas).

**Teisinio reguliavimo nuostatos.**

1. Lietuvos Respublikos vietos savivaldos įstatymas;
2. Lietuvos Respublikos strateginio valdymo įstatymas;
3. Strateginio valdymo metodika, patvirtinta Lietuvos Respublikos Vyriausybės 2021 m. balandžio 28 d. nutarimu Nr. 292 „Dėl Lietuvos Respublikos strateginio valdymo įstatymo, Lietuvos Respublikos regioninės plėtros įstatymo 4 straipsnio 3 ir 5 dalių, 7 straipsnio 1 ir 4 dalių ir Lietuvos Respublikos biudžeto sandaros įstatymo 141 straipsnio 3 dalies įgyvendinimo“;
4. Rokiškio rajono savivaldybės strateginio planavimo organizavimo tvarkos aprašas, patvirtintas Rokiškio rajono savivaldybės tarybos 2016 m. vasario 19 d. sprendimu Nr. TS-21 ,,Dėl Rokiškio rajono savivaldybės strateginio planavimo organizavimo tvarkos aprašo patvirtinimo“.

**Sprendimo projekto esmė.**

Vadovaujantis Rokiškio rajono savivaldybės tarybos 2016 m. vasario 19 d. sprendimu Nr. TS-21 „Dėl Rokiškio rajono savivaldybės strateginio planavimo organizavimo tvarkos aprašo patvirtinimo“, buvo patvirtintas strateginio planavimo proceso organizavimą Rokiškio rajono savivaldybėje reglamentuojantis Aprašas.

2020 m. birželio 25 d. Lietuvos Respublikos Seimas priėmė  Strateginio valdymo įstatymą, o Lietuvos Respublikos Vyriausybė 2021 m. balandžio 28 d. nutarimu Nr. 292 patvirtino Strateginio valdymo metodiką, dėl ko atsirado poreikis koreguoti Aprašą.

Aprašas buvo teiktas 2021 m. spalio mėnesio Savivaldybės tarybos komitetams, tačiau 2021 m. spalio 28 d. gautos Vyriausybės atstovės pastabos dėl Aprašo nuostatų pakoregavimo, todėl Aprašas pakoreguotas pagal Vyriausybės atstovės pastebėjimus, suderintas su Vyriausybės atstove el. paštu ir teikiamas tvirtinti savivaldybės tarybai.

Sprendimo projektas parengtas vadovaujantis Lietuvos Respublikos vietos savivaldos įstatymo 103 str. 5 d., kuri nustato, kad Strateginio planavimo savivaldybėje organizavimo (savivaldybės strateginio planavimo dokumentų ir jų įgyvendinimą detalizuojančių planavimo dokumentų rengimo, svarstymo ir tvirtinimo, įgyvendinimo stebėsenos, numatytų pasiekti rezultatų vertinimo, ataskaitų dėl planavimo dokumentų įgyvendinimo rengimo ir svarstymo, savivaldybės gyventojų įtraukimo į jų rengimą, svarstymą ir įgyvendinimo priežiūrą, viešinimo ir kt.) tvarką nustato savivaldybės taryba, vadovaudamasi Lietuvos Respublikos strateginio valdymo įstatymu.

Apraše, parengtame vadovaujantis naujomis teisinio reglamentavimo normomis:

tikslinamos ir keičiamos sąvokų formuluotės susijusios su Savivaldybės administracijos struktūros pasikeitimu;

tikslinamos ir keičiamos sąvokų formuluotės užtikrinant Rokiškio rajono savivaldybės strateginio planavimo dokumentų sąsajas su Panevėžio regiono plėtros planu;

vadovaujantis Strateginio valdymo įstatymu, įtraukiami strateginio planavimo sistemos principai;

siekiant strateginio planavimo proceso atvirumo ir visuomenės įtraukimo, SPP ir SVP rengimo ir įgyvendinimo priežiūros etapuose numatomas konsultavimasis su visuomene;

detalizuojamas Strateginio plėtros plano, Strateginio veiklos plano įgyvendinimo priežiūros procesas.

**Laukiami rezultatai.** Priėmus sprendimą strateginio planavimo organizavimo procesas taps aiškesnis.

**Finansavimo šaltiniai ir lėšų poreikis**. Sprendimui įgyvendinti lėšų nereikės.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su Lietuvos Respublikos Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Strateginio planavimo, investicijų ir viešųjų pirkimų skyriaus

vyr. specialistė Agnė Grizevičiūtė